สมเด็จพระเจ้าอยู่หัว พระราชทานพระราชานุญาตให้จัดตั้ง "จิตอาสาเฉพาะกิจงานพระราชพิธีถวายพระเพลิงพระบรมศพ
สมเด็จพระเจ้าอยู่หัว ทรงพระราชอนุสรณ์คำนึงถึงพระมหากรุณาธิคุณของพระบรมชนกนาถ พระบาทสมเด็จพระปรมินทรมหาภูมิพลอดุลยเดช บรมนาถบพิตร เป็นล้นเกล้าล้นกระหม่อมอย่างหาที่สุดมิได้  ได้ทรงเล็งเห็น และทรงรับรู้จากพระราชหฤทัยของพระองค์ถึงพลังแห่งคุณค่าของความรัก ความศรัทธาเทิดทูน และความจงรักภักดี ที่ปวงชนชาวไทยทุกหมู่เหล่าน้อมเกล้าน้อมกระหม่อมถวายแด่พระบาทสมเด็จพระเจ้าอยู่หัว ซึ่งทรงประจักษ์ความต่อสายพระเนตรพระกรรณมาโดยตลอด ถึงพลังน้ำใจ พลังความรัก อันประเสริฐสุดของท่านทั้งหลาย นับตั้งแต่วันที่พระบาทสมเด็จพระเจ้าอยู่หัว เสด็จสวรรคตตราบจนทุกวันนี้ 
		และเพื่อทรงสนองตอบต่อความรัก และน้ำใจอันประเสริฐสุดของท่านทั้งหลาย  สมเด็จพระเจ้าอยู่หัว  จึงได้พระราชทานพระมหากรุณาธิคุณให้ประชาชนทุกภาคส่วน ได้มีส่วนร่วมถวายความอาลัยรัก น้อมส่งเสด็จพระบาทสมเด็จพระเจ้าอยู่หัว ในพระราชพิธีถวายพระเพลิงพระบรมศพ ในห้วงเดือนตุลาคมศกนี้ 
		และเพื่อเป็นการสานต่อพระราชดำริของโครงการจิตอาสา "เราทำความดี ด้วยหัวใจ" ซึ่งเป็นโครงการทำความดีร่วมกับสมเด็จพระเจ้าอยู่หัว ถวายเป็นพระราชกุศลแด่พระบาทสมเด็จพระเจ้าอยู่หัว ที่ได้ปฏิบัติภารกิจมาโดยตลอด เป็นที่ประจักษ์แก่สายตาของท่านทั้งหลายอยู่แล้วนั้น  สมเด็จพระเจ้าอยู่หัว  จึงได้พระราชทานพระราชานุญาตให้จัดตั้ง "จิตอาสาเฉพาะกิจงานพระราชพิธีถวายพระเพลิงพระบรมศพ" ขึ้น เพื่อเป็นการรวมพลังความรักอันมีค่า รวมพลังน้ำใจ ของปวงชนชาวไทยทุกหมู่เหล่าที่จะน้อมถวายแด่พระบาทสมเด็จพระเจ้าอยู่หัว  ก่อนเสด็จสู่สวรรคาลัย

		  "จิตอาสาเฉพาะกิจ งานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร"  จะเปิดให้ลงทะเบียน           รับสมัคร ระหว่างวันที่ 1 ถึง 30 กันยายน 2560 เวลา 8 นาฬิกา ถึง 16 นาฬิกา ทุกวันไม่เว้นวันหยุดราชการ

		- ในกรุงเทพมหานคร  สมัครที่อาคารรับรองสนามเสือป่า  ปฏิบัติหน้าที่ ณ พระลานพระราชวังดุสิต และพื้นที่ใกล้เคียง  และสำนักงานเขตทั้ง 50 เขต  ปฏิบัติหน้าที่ในเขตนั้นๆ 

		- ต่างจังหวัด  สมัครที่ว่าการอำเภอทั่วประเทศ 
		- และในต่างประเทศ  สมัครที่สถานเอกอัครราชทูตและสถานกงสุล

		ประชาชนทุกคน  สามารถมาสมัครได้โดยใช้บัตรประจำตัวประชาชน (ฉบับจริง) กรณีเด็กอายุต่ำกว่า 7 ปีที่ไม่มีบัตรประชาชน ให้นำเอกสาร เช่น สูติบัตรหรือทะเบียนบ้านมาแสดงด้วย 

		สำหรับจิตอาสา "เราทำความดี ด้วยหัวใจ" ที่เคยลงทะเบียนแล้ว  สามารถมาลงทะเบียนสมัครจิตอาสาเฉพาะกิจฯ ได้  และขอให้นำสมุดบันทึกความดีมาลงทะเบียนในครั้งนี้ด้วย 

		จิตอาสาเฉพาะกิจฯ นี้  ผู้สมัครสามารถเลือกประเภทของงานได้ตามความสามารถและความสมัครใจ ในงาน 8 ประเภท  ได้แก่ 
		- งานดอกไม้จันทน์ 
		- งานประชาสัมพันธ์ 
		- งานโยธา  
		- งานขนส่งเพื่อความปลอดภัยของประชาชน
		- งานบริการประชาชน  
		- งานแพทย์  
		- งานรักษาความปลอดภัย  
		- และงานจราจร 

		ผู้สมัครทุกคน จะได้รับบัตรประชาชนจิตอาสาสีฟ้า และบัตรจิตอาสา "งานพระราชพิธีถวายพระเพลิงพระบรมศพ"  ซึ่งมีสีตามประเภทของงาน และจะได้รับพระราชทานหมวกแก๊ป ผ้าพันคอ เสื้อโปโลสีดำ  ปลอกแขน  สำหรับจิตอาสาเก่า ที่เคยลงทะเบียนและรับของพระราชทานไปแล้ว จะได้รับเพิ่มเติมในส่วนที่ยังไม่ได้รับพระราชทาน  สามารถสอบถามข้อมูลเพิ่มเติมได้ทุกวัน ที่หมายเลขโทรศัพท์ 1510  และ 1511 เวลา 08.30 น. - 1630 น.  และนอกเวลาราชการ ที่หมายเลขโทรศัพท์ 1548